Fasteignaviðskipti í fyrra voru nánast jafnmörg og árið á undan , en þróunin var misjöfn eftir sveitarfélögum . Desembermánuður var þó líflegri en oft áður . 14. janúar 2020 | Hagfræðideild Í desember var 802 kaupsamningum um íbúðarhúsnæði þinglýst á landsvísu , 518 á höfuðborgarsvæðinu og 284 utan þess . Kaupsamningum á höfuðborgarsvæðinu fjölgaði um 25% frá því í desember árið áður og um 3% utan þess . Til samanburðar mældist 29% samdráttur milli ára á höfuðborgarsvæðinu í desember árið 2018 , og 19% samdráttur utan þess . Sömu sögu er að segja um desembermánuð ársins 2017 þegar samdráttur mældist einnig . Nýliðinn desembermánuður var því líflegri en oft áður . Ef teknar eru saman tölur um fjölda þinglýstra kaupsamninga í öllum mánuðum ársins sést að 10.945 fasteignaviðskipti áttu sér stað á árinu 2019 og voru viðskiptin aðeins 16 færri en árið áður , samkvæmt tölum Þjóðskrár . Munurinn milli áranna í heild er því nánast enginn . Í fyrra var alls 7.267 kaupsamningum þinglýst á höfuðborgarsvæðinu og 3.678 utan þess . Þó breytingin yfir landið allt væri lítil sem engin milli ára , var þó mismikil breyting eftir sveitarfélögum . Í Kópavogi mældist mesta aukningin milli ára , en þar seldust 11% fleiri íbúðir í fyrra samanborið við árið 2018 . Aukningin var einnig mikil á Árborgarsvæðinu þar sem 10% fleiri íbúðir seldust . Auknar hreyfingar á fasteignamarkaði haldast að einhverju leyti í hendur við fjölgun íbúa . Það kemur því ekki á óvart að aukning íbúa hefur á síðustu árum verið mikil í Mosfellsbæ , Reykjanesbæ og Árborg sem eru einnig þau sveitarfélög þar sem mest aukning hefur orðið í íbúðasölu á síðustu árum . Mörg þeirra sveitarfélaga sem hafa búið við mikla íbúaaukningu á síðustu árum virðast nú vera að byggja færri íbúðir en áður . Innihald og form þeirra greininga sem birtast hér er unnið af starfsmönnum Hagfræðideildar Landsbankans hf. og byggist á aðgengilegum opinberum upplýsingum á þeim tíma sem þær voru unnar . Mat á þeim upplýsingum endurspeglar skoðanir starfsmanna Hagfræðideildar Landsbankans á þeim degi þegar þær voru dagsettar , en þær geta breyst án fyrirvara .